REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/391-15

6. oktobar 2015. godine

B e o g r a d

ZAPISNIK

26. SEDNICE ODBORAZA ZDRAVLjE I PORODICU

ODRŽANE 5. OKTOBRA 2015. GODINE

Sednica je počela u 13,30 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Ninoslav Girić, prof. dr Milan Knežević, dr Predrag Mijatović, prof. dr Mileta Poskurica, mr. dr Ljubica Mrdaković Todorović, dr Radoslav Jović, prof. dr Dušan Milisavljević, Milena Ćorilić i dr Ljiljana Kosorić.

Sednici su prisustvovali zamenici odsutnih članova Odbora: dr Aleksandar Peranović (dr Vesna Rakonjac) i Anamarija Viček (Elvira Kovač).

Sednici nisu prisustvovali članovi Odbora: dr Branislav Blažić, dr Aleksandar Radojević, dr sc. med. dr Darko Laketić, dr Milan Latković i Srđan Kružević, kao ni njihovi zamenici.

Pored članova Odbora sednici je prisustvovala narodna poslanica Jelisaveta Veljković.

Sednici su prisustvovali i: prof. dr Berislav Vekić, državni sekretar Ministarstva zdravlja; dr Dragan Ilić, direktor Instituta za javno zdravlje Srbije ''Dr Milan Jovanović Batut'' i dr Danijela Simić, šef Odeljenja za HIV infekciju, polno prenosive bolesti, virusni hepatitis i tuberkulozu u Institutu; Slađana Lešić, koordinator za poslove na obradi zahteva i izradi Liste lekova i Ana Milijić, zamenik direktora Sektora za javne nabavke Republičkog fonda za zdravstveno osiguranje.

Na predlog predsednika Odbora, jednoglasno, usvojen je sledeći:

D n e v n i r e d

1. Razmatranje globalne inicijative za efikasnu borbu protiv tuberkuloze-Barselonska deklaracija;

2. Razno.

Pre prelaska na razmatranje utvrđenog dnevnog reda, usvojeni su bez primedaba zapisnici 24. i 25. sednice Odbora, koje su održane 23. i 30. jula 2015. godine.

Predsednica Odbora, prof. dr Slavica Đukić Dejanović, podsetila je da se prema članu 44. Poslovnika Narodne skupštine odbori obrazuju da, pored ostalog, razmatraju inicijative, predstavke i predloge iz svog delokruga, odnosno da razmatraju i druga pitanja iz oblasti zdravstva sa ciljem uređenja sistema zaštite, očuvanja i unapređenja zdravlja stanovništva. Saglasno tome, ovu sednicu je sazvala na zahtev narodnog poslanika, prof. dr Dušana Milisavljevića, koji je tražio da Odbor razmotri globalnu inicijativu za efikasnu borbu protiv tuberkuloze tzv. Barselonsku deklaraciju i podrži zajedničku borbu protiv ove zarazne bolesti. Povodom toga je istakla da tuberkuloza, uprkos značajnom napretku u protekloj deceniji, predstavlja i dalje javno-zdravstveni problem u većini zemalja evropskog regiona Svetske zdravstvene organizacije; da Republika Srbija spada među 37 zemalja evropskog regiona gde se registruje niska stopa prijavljivanja tuberkuloze, odnosno manje od 20 slučajeva na 100.000 stanovnika. Naglasila je značaj nedavno završenog Projekta „Kontrola tuberkuloze u Srbiji“ Ministarstva zdravlja Republike Srbije, koji je finansiran sredstvima Globalnog fonda za borbu protiv side, tuberkuloze i malarije, za opadajući trend obolelih od tuberkuloze u našoj zemlji poslednjih deset godina. Dodala je da su upravo zahvaljujući ovom projektu značajna sredstva uložena u podizanje kapaciteta ključnih institucija za dijagnostiku i lečenje tuberkuloze, nabavku lekova i medicinske opreme, razvoj stručnih smernica, edukaciju kadra, aktivno traganje za obolelima i podršku obolelima, što je rezultiralo smanjenjem opterećenja tuberkulozom u Republici Srbiji za više od 60% (sa 37/100.000 u 2003. godini na 15/100.000 u 2014. godini). Takođe je podsetila da je Odbor u periodu od januara do aprila ove godine u kontinuitetu informisan o zakonodavnim i drugim aktivnostima u oblasti zaštite stanovništva od zaraznih bolesti, da je Odbor zajedno sa stručnjacima pratio situaciju i informisao javnost o značaju vakcinacije u sprečavanju širenja ovih bolesti, te da je nakon sagledavanja stanja inicirao izmenu zakonske regulative u ovoj oblasti i iskazao posvećenost borbi protiv zaraznih bolesti. Potom je dala reč prof. dr Dušanu Milisavljeviću da obrazloži svoj zahtev i inicijativu.

Prof. dr Dušan Milisavljević je istakao da Barselonska deklaracija predstavlja zajedničku borbu parlamentaraca na globalnom nivou za efikasniju borbu protiv tuberkuloze, za dodatni pritisak na farmaceutsku industriju da konačno pronađe rešenje za uništenje ove zarazne bolesti, ali i da utiče na vlade zemalja u kojima stanovništvo nije pokriveno ovom terapijom. Nveo je da je poslanik engleskog parlamenta Nik Herbert, zajedno sa ministrom zdravlja Južnoafričke Republike, bio inicijator donošenja ove deklaracije 2014. godine u Barseloni, te da ovu globalnu inicijativu trenutno podržavaju parlamentarci iz 96 zemalja. Podsetio je da prema podacima Svetske zdravstvene organizacije od tuberkuloze u svetu godišnje umre više od 1,5 miliona ljudi, da je ona ostavila traga i na srpskom stanovništvu i pomenuo Đuru Jakšića i dr Lazu Lazarevića, dva velikana iz istorije srpske književnosti, koji su umrli od posledica ove bolesti. Ukazao je na važnost naših dispanzera za plućne bolesti i tuberkulozu, klinika za pulmulogiju, kao i Instituta za javno zdravlje Srbije ''Dr Milan Jovanović Batut'', koji zajedno sa Ministarstvom zdravlja koordinišu aktivnosti čiji je krajnji cilj iskorenjivanje ove zarazne bolesti. Pozitivno je ocenio svoju saradnju sa Ministarstvom zdravlja povodom ove inicijative i dodao da je potpisivanjem Barselonske deklaracije od strane ministra zdravlja 22. septembra 2015. godine, naša zemlja svrstana u red razvijenih zemalja Evrope koje su podržale ovu borbu i koje na odgovoran način vode javno-zdravstvenu politiku.

Prof. dr Berislav Vekić, državni sekretar Ministarstva zdravlja, rekao je da Ministarstvo zdravlja podržava globalnu inicijativu za efikasnu borbu protiv tuberkuloze; da je Srbija po broju obolelih od tuberkuloze na nivou razvijenih zemalja, i da podatak od 36 smrtnih ishoda od posledica tuberkuloze u našoj zemlji ukazuje na potrebu intenzivnijeg angažovanja u ovoj borbi. Složio se da je značajan pomak u kontroli tuberkuloze u Srbiji poslednjih deset godina učinjen zahvaljujući sredstvima Globalnog fonda za borbu protiv side, tuberkuloze i malarije. Naime, 8,3 miliona dolara dato je za edukaciju, za rano otkrivanje, dijagnostiku i lečenje tuberkuloze. Ukazao je na potrebu sprečavanja širenja rezistentne tuberkuloze na način koji podrazumeva univerzalni pristup prevenciji, dijagnostici i terapiji ove forme bolesti, te je dodao da tu treba izvršiti dodatni pritisak na farmaceutske kuće, kako bi se unapredila ova terapija. Istakao je i problem latentnih sojeva tuberkuloze i izneo procenu da oko 21% inficiranih HIV-om ima neki oblik tuberkuloze. Dodao je da najveći broj obolelih od ove bolesti u našu zemlju dolazi iz država bivšeg Sovjetskog Saveza i upozorio na opasnost širenja ove bolesti od strane migranata, sa kojima se kao zemlja intenzivno srećemo poslednjih 6 meseci. Izneo je da su četiri migranta, obolela od tuberkuloze nakon zbrinjavanja u Specijalnoj bolnici za plućne bolesti ''Ozren'' u Sokobanji, pobegla iz iste, što može dovesti do širenja infekcije i među našim ljudima. S tim u vezi, smatra da treba uvesti strožiju kontrolu pri ulaska ovih ljudi u našu zemlju i intenzivnije se uključiti u iskorenjivanje tuberkuloze.

Dr Dragan Ilić, direktor Instituta za javno zdravlje Srbije ''Dr Milan Jovanović Batut'', naglasio je važnost preventivnih aktivnosti u iskorenjivanju ove zarazne bolesti koje u našoj zemlji počinju sa vakcinacijom dece u porodilištu. Naveo je da su loš ekonomsko-socijalni status, oslabljen imunitet od drugih bolesti, kao i neke vanredne okolnosti, kao što je nagli priliv migranata, faktori koji pospešuju pojavu tuberkuloze; da je procena da migranti nisu ozbiljna pretnja za zdravlje stanovnika Srbije, ali i da je potreban aktivan i organizovan nadzor ovih lica. S tim u vezi, napomenuo je obavezu svih migranata, smeštenih u našim kolektivnim centrima, da urade rendgenski snimak pluća. Izneo je da je po završetku projekta finansiranog sredstvima Globalnog fonda za borbu protiv side, tuberkuloze i malarije, održana Konsenzus konferencija posvećena tuberkulozi, na kojoj su učestvovali i predstavnici zdravstvenog sistema, lokalnih zajednica i nevladinih organizacija, od kojih je Crveni krst Srbije najaktivnija organizacija. Naime, tada je dogovoreno da ukoliko ne bude nastavka projekta i mogućnosti obezbeđivanja sredstava, da se ove aktivnosti nastave i koordinišu u okviru Insituta, da se i dalje obavlja kompletan nadzor, praćenje, evidencija i planiranje preventivnih programa u borbi protiv tuberkuloze, čime se postiže garancija o održivosti nekog programa.

Predsednica Odbora, prof. dr Slavica Đukić Dejanović, zaključila je da Odbor podržava inicijativu za efikasnu borbu protiv tuberkuloze, da je pri stavu da borba protiv zaraznih bolesti zahteva sveobuhvatan pristup države i društva, uz napomenu da je Srbija poslednjih deset godina u tome imala značajnu pomoć i podršku Globalnog fonda za borbu protiv side, tuberkuloze i malarije, te je izrazila nadu da će se to nastaviti kroz neki budući projekat. Imajući u vidu da je ovo tema od opšteg značaja, dodala je da pored članova ovog odbora i drugi narodni poslanici mogu da podrže i potpišu ovu deklaraciju.

Druga tačka dnevnog reda **– Razno**

Povodom ove tačke dnevnog reda nije bilo predloga ni diskusije.

Sednica je završena u 14,00 časova.

SEKRETAR PREDSEDNIK

Božana Vojinović Prof. dr Slavica Đukić Dejanović